b'\n_START_ARTICLE_\nAccept\n_START_SECTION_\nAnkstyvieji metai (1971\xe2\x80\x931978)\n_START_PARAGRAPH_\nMichael Wagener (gitara), v\xc4\x97liau tap\xc4\x99s garsiu prodiuseriu, ir Udo Dirkschneider (vokalas) dar 1968\xc2\xa0m. buvo susib\xc5\xabr\xc4\x99 \xc4\xaf grup\xc4\x99 \xe2\x80\x9eBand X\xe2\x80\x9c ir periodi\xc5\xa1kai \xc4\xafvairiuose klubuose atlikin\xc4\x97davo Rolling Stones ir Jimi Hendrix dainas. 1971\xc2\xa0m. jie grup\xc4\x99 pervadino \xc4\xaf \xe2\x80\x9eAccept\xe2\x80\x9c. Pavadinimas buvo perimtas ir bliuzo grup\xc4\x97s Chicken Sack albumo pavadinimo. Grup\xc4\x97 toliau koncertavo klubuose, ta\xc4\x8diau iki profesionalios muzikin\xc4\x97s karjeros dar buvo toli. Sud\xc4\x97tis nuolat keit\xc4\x97si ir net grup\xc4\x97s nariai nebe prisimena, kas tiksliai pas juos grojo karjeros au\xc5\xa1roje. Vienintelis pastovus narys nuo 1971\xc2\xa0m. iki 1975\xc2\xa0m. buvo Dirkschneider, o Wagener grup\xc4\x99 paliko dar 1971\xc2\xa0m._NEWLINE_Grup\xc4\x97s sud\xc4\x97tis nusistov\xc4\x97jo tik 1975\xc2\xa0m., j\xc4\x85 sudar\xc4\x97 Dirkschneider (vokalas), Wolf Hoffman (gitara), Gerhard Wahl (gitara), Diteris \xe2\x80\x9eRubis\xe2\x80\x9c Rubaksa (bosas) ir Frank Friedrich (b\xc5\xabgnai). 1976\xc2\xa0m. grup\xc4\x99 paliko bosistas ir jo viet\xc4\x85 u\xc5\xbe\xc4\x97m\xc4\x97 Peter Baltes. \xc4\xaedomu tai, kad Baltes prad\xc5\xbeioje bosine gitara teko groti ne pagal pa\xc5\xa1aukim\xc4\x85, o d\xc4\x97ka atsitiktinumo\xc2\xa0\xe2\x80\x93 grup\xc4\x97je, kurioje jis grojo, buvo trys gitaristai, ta\xc4\x8diau nei vienas nenor\xc4\x97jo groti bosine gitara. Problem\xc4\x85 i\xc5\xa1sprend\xc4\x97 paprastai\xc2\xa0\xe2\x80\x93 Baltes i\xc5\xa1trauk\xc4\x97 trump\xc4\x85 degtuk\xc4\x85._NEWLINE_\xc5\xa0i grup\xc4\x97s sud\xc4\x97tis, tapo pirm\xc4\x85ja oficialia sud\xc4\x97timi. Kontraktas d\xc4\x97l muzikos \xc4\xafra\xc5\xa1u buvo pasira\xc5\xa1ytas po keturi\xc5\xb3 savai\xc4\x8di\xc5\xb3, kai \xc4\xaf grup\xc4\x99 at\xc4\x97jo Peter Baltes. Dar 1975\xc2\xa0m. grup\xc4\x97 buvo atkreipusi \xc4\xaf save d\xc4\x97mes\xc4\xaf, kai laim\xc4\x97jusi jaun\xc5\xb3j\xc5\xb3 talent\xc5\xb3 konkurse, gavo teis\xc4\x99 \xc4\xafra\xc5\xa1yti parodom\xc4\x85j\xc4\xaf (angl. demo) \xc4\xafra\xc5\xa1\xc4\x85, ta\xc4\x8diau tuomet tuo viskas ir apsiribojo._NEWLINE_Kontrakt\xc4\x85 grup\xc4\x97 pasira\xc5\xa1\xc4\x97 po pasirodymo roko festivalyje \xe2\x80\x9eRock am Rhein\xe2\x80\x9c Vokietijoje 1976\xc2\xa0m. ruden\xc4\xaf, kur grup\xc4\x97 u\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85. \xc4\xae grup\xc4\x99 atkreip\xc4\x97 d\xc4\x97mes\xc4\xaf \xc4\xafra\xc5\xa1\xc5\xb3 kompanijos \xe2\x80\x9eMetronome\xe2\x80\x9c atstovai. Kontraktas pilnaforma\xc4\x8diui studijiniui albumui buvo pasira\xc5\xa1ytas tik 1977\xc2\xa0m. su \xe2\x80\x9eMetronome\xe2\x80\x9c padaliniu \xe2\x80\x9eBrain\xe2\x80\x9c po ilg\xc5\xb3 perklaus\xc5\xb3 ir deryb\xc5\xb3._NEWLINE_Visus 1977\xc2\xa0m. grup\xc4\x97 koncertavo gastrol\xc4\x97se ir dirbti prie debiutinio albumo prad\xc4\x97jo tik 1978\xc2\xa0m., o pats albumas pasirod\xc4\x97 tik 1979\xc2\xa0m. 1978\xc2\xa0m. lapkrit\xc4\xaf \xc4\xafra\xc5\xa1\xc5\xb3 kompanija nor\xc4\x97dama pagarsinti \xe2\x80\x9eAccept\xe2\x80\x9c i\xc5\xa1leido EP, kuriame buvo daina \xe2\x80\x9eLady Lou\xe2\x80\x9c. Tuo metu grup\xc4\x99 paliko Gerhard Wahl ir prisijung\xc4\x97 J\xc3\xb6rg Fischer.\n_START_SECTION_\nKarjeros prad\xc5\xbeia (1978\xe2\x80\x931981)\n_START_PARAGRAPH_\nPirmasis grup\xc4\x97s albumas, pavadintas tiesiog Accept tapo gana populiarus Europoje. Be to, \xc5\xa1\xc4\xaf album\xc4\x85 i\xc5\xa1leido ir JAV, prad\xc5\xbeioje bandomuoju nedideliu tira\xc5\xbeu, v\xc4\x97liau gerokai didesniu. Muzika pirmajame albume dar nebuvo tokia, kokia v\xc4\x97liau tapo skiriamuoju grup\xc4\x97s bruo\xc5\xbeu, ta\xc4\x8diau jame jau buvo kai kas i\xc5\xa1 grup\xc4\x97s skiriam\xc5\xb3j\xc5\xb3 bruo\xc5\xbe\xc5\xb3: originalus vokalas ir sunki intensyvi ritmika. Po pirmojo albumo pasirodymo pasitrauk\xc4\x97 b\xc5\xabgnininkas, nusprend\xc4\x99s nesiekti muzikin\xc4\x97s karjeros. Jo viet\xc4\x85 u\xc5\xbe\xc4\x97m\xc4\x97 Stefan Kaufmann, kuris kaip profesionalus b\xc5\xabgnininkas dalyvavo debiutinio albumo \xc4\xafra\xc5\xa1o kai kur pakeisdamas Friedrich. Dabar grup\xc4\x97s sud\xc4\x97tis jau buvo taip vadinama \xe2\x80\x9eklasikin\xc4\x97\xe2\x80\x9c. 1979\xc2\xa0m. grup\xc4\x97 \xc4\xafra\xc5\xa1\xc4\x97 savo antr\xc4\x85 studijin\xc4\xaf album\xc4\x85 I\xe2\x80\x99m a Rebel, kuris prekyboje pasirod\xc4\x97 1980\xc2\xa0m. pavasar\xc4\xaf. Albumas gana s\xc4\x97kmingai buvo parduodamas abiejose Atlanto pus\xc4\x97se. J\xc4\xaf leido skirtingos firmos, skirtingais vir\xc5\xa1eliais. Vienintel\xc4\x97 ne grup\xc4\x97s nari\xc5\xb3 kurta daina \xe2\x80\x9eI\xe2\x80\x99m a Rebel\xe2\x80\x9c, kuri buvo i\xc5\xa1leista atskiru EP, kuriai buvo nufilmuotas muzikinis klipas. B\xc5\xabtent \xc5\xa1i daina garsino vis\xc4\x85 album\xc4\x85 ir j\xc4\x85 para\xc5\xa1\xc4\x97 Alex Young, grup\xc4\x97s AC/DC \xc4\xafk\xc5\xabr\xc4\x97j\xc5\xb3 broli\xc5\xb3 Young vyresnysis brolis. Grup\xc4\x97s muzikin\xc4\x97 karjera buvo jau be\xc4\xafsib\xc4\x97g\xc4\x97janti, liko tik viena problema\xc2\xa0\xe2\x80\x93 tekstai. Nei vienas i\xc5\xa1 grup\xc4\x97s nari\xc5\xb3 nemok\xc4\x97jo puikiai angl\xc5\xb3 kalbos, tod\xc4\x97l dain\xc5\xb3 tekstams reik\xc4\x97jo koregavimo, kuri\xc4\x85 prad\xc5\xbeioje atlikdavo ir prodiuseris Dirk Stefens. Tre\xc4\x8diasis grup\xc4\x97s albumas, pavadinimu Breaker prekyboje pasirod\xc4\x97 1981\xc2\xa0m. pavasar\xc4\xaf. \xc5\xa0iuo albumu prakti\xc5\xa1kai galutinai susiformavo grup\xc4\x97s muzikinis stilius. \xc5\xa0is albumas buvo platinamas visame pasaulyje, tik angli\xc5\xa1kai kalban\xc4\x8diose \xc5\xa1alyse skirto albumo teko i\xc5\xa1 dainos \xe2\x80\x9eSon of a Bitch\xe2\x80\x9c i\xc5\xa1mesti necenz\xc5\xabrinius \xc5\xbeod\xc5\xbeius. Grup\xc4\x97s garso re\xc5\xbeisieriumi \xc4\xafra\xc5\xa1in\xc4\x97jant album\xc4\x85 buvo jos buv\xc4\x99s narys Michael Wagener. I\xc5\xa1leidus album\xc4\x85 grup\xc4\x97 leidosi \xc4\xaf koncertin\xc4\xaf turne po Europ\xc4\x85, vien\xc4\x85 koncert\xc4\x85 sureng\xc4\x99 Did\xc5\xbeiojoje Britanijoje, o v\xc4\x97liau i\xc5\xa1vyko \xc4\xaf tur\xc4\x85 kartu su Judas Priest kaip ap\xc5\xa1ildanti grup\xc4\x97. Po \xc5\xa1io turne grup\xc4\x97 tapo garsi pasauliniu mastu ir jau niekas jos nebekviet\xc4\x97 ap\xc5\xa1ildyti kit\xc5\xb3.\n_START_SECTION_\nKarjeros vir\xc5\xa1\xc5\xabn\xc4\x97 (1981\xe2\x80\x931987)\n_START_PARAGRAPH_\n1982 metais \xc4\xafvyko keli svarb\xc5\xabs dalykai. Pirma, grup\xc4\x97 pasira\xc5\xa1\xc4\x97 sutart\xc4\xaf su prodiusere Gaby Houke, kuri per\xc4\x97m\xc4\x97 vis\xc5\xb3 kontrakt\xc5\xb3 su muzikin\xc4\x97mis kompanijomis, muzikantams palikusi k\xc5\xabryb\xc4\x85. Antra, d\xc4\x97ka jos buvo pakeistas grup\xc4\x97s \xc4\xafvaizdis: Udo nusikirpo ir nuo to laiko scenoje pasirodydavo tik su kamufle\xc5\xbeine karine forma, kuri puikiai tiko tai muzikai, kuri\xc4\x85 atliko grup\xc4\x97. Tre\xc4\x8dia, buvo pasira\xc5\xa1yta sutartis su \xe2\x80\x9eBreeze Music\xe2\x80\x9c. Ketvirta, Gaby buikiai mok\xc4\x97jo angl\xc5\xb3 kalb\xc4\x85 ir aktyviai dalyvavo ruo\xc5\xa1iant dain\xc5\xb3 tekstus (b\xc5\xabtent ji album\xc5\xb3 vir\xc5\xa1eliuose pristatoma pseudonimu Deaffy). Penkta, nebe tos pa\xc4\x8dios Gaby ind\xc4\x97lio, grup\xc4\x97 scenoje grojo \xe2\x80\x9eGibson Flying V\xe2\x80\x9c gitaromis. Tuo metu grup\xc4\x99 paliko J\xc3\xb6rg Fischer. Grup\xc4\x97 pakviet\xc4\x97 jau anks\xc4\x8diau su jais grojus\xc4\xaf muzikant\xc4\x85 Jan Koemmet, kuris grei\xc4\x8diausiai sugrojo kelias partijas naujame albume ir dalyvavo viename ar dviejuose koncertuose. V\xc4\x97liau laikinai atskiriems pasirodymams buvo pakviestas Herman Frank. Ta\xc4\x8diau lieka neai\xc5\xa1ku, kas atliko daugum\xc4\x85 gitaros partij\xc5\xb3 naujame albume Restless and Wild pasirod\xc4\x99s 1982\xc2\xa0m., ta\xc4\x8diau nebuv\xc4\x99s toks populiarus kaip ankstesnis albumas, ta\xc4\x8diau jo tikrai negalima pavadinti nes\xc4\x97kmingu. Grup\xc4\x99 pakviet\xc4\x97 koncertiniam turui po JAV, ta\xc4\x8diau jie atsisak\xc4\x97, manydami nes\xc4\x85 tam visai pasiruo\xc5\xa1\xc4\x99 ir apsiribojo turne po Europ\xc4\x85. Po to grup\xc4\x97 prad\xc4\x97jo dirbti su stambesne kampanija CBS ir suk\xc5\xabr\xc4\x97 nauj\xc4\x85, \xc5\xbeinomiausi\xc4\x85 grup\xc4\x97s logotip\xc4\x85. Taip pat i\xc5\xa1leido geriausiai parduodam\xc4\x85 savo album\xc4\x85 Balls to the Wall. Nuo ankstesni\xc5\xb3 album\xc5\xb3 nesiskyr\xc4\x97 savo muzikos stiliumi, ta\xc4\x8diau tekstai jau buvo visai kito lygio. Jei ankstesni\xc5\xb3 dain\xc5\xb3 tekstai apsiribodavo roko/meil\xc4\x97s/sekso ir retkar\xc4\x8diais pasitaikan\xc4\x8diais mistiniais motyvais, tai \xc5\xa1iame albume Accept dainavo apie \xc5\xbemonijos priespaud\xc4\x85, gyvenimo prasm\xc4\x97s paie\xc5\xa1k\xc4\x85 ir seksualini\xc5\xb3 ma\xc5\xbeum\xc5\xb3 problemas. Daugelis grup\xc4\x97s gerb\xc4\x97j\xc5\xb3 \xc5\xa1\xc4\xaf album\xc4\x85 laiko geriausiu jos karjeroje. Po albumo pasirodymo koncertavo Europoje, neaplenkdami ir Did\xc5\xbeiosios Britanijos, o 1984\xc2\xa0m. i\xc5\xa1vyko \xc4\xaf JAV, kur koncertavo su KISS, Motley Crue, Ozzy Osbourne, Saxon ir kitomis grup\xc4\x97mis. 1984\xc2\xa0m. rugpj\xc5\xab\xc4\x8dio 18 d. koncertavo festivalyje Monsters of Rock, Doningtono parko trasoje. Spal\xc4\xaf grup\xc4\x97 gr\xc4\xaf\xc5\xbeo \xc4\xaf studij\xc4\x85. \xc4\xae grup\xc4\x99 gr\xc4\xaf\xc5\xbeo J\xc3\xb6rg Fischer. Tuo metu Wolf Hoffman, Peter Baltes ir Gaby nusprend\xc4\x97 daugiau orientuotis \xc4\xaf amerikieti\xc5\xa1k\xc4\x85 rink\xc4\x85 ir palengvinti muzikos stili\xc5\xb3._NEWLINE_1985\xc2\xa0m. pasirod\xc4\x97 \xc5\xa1e\xc5\xa1tasis studijinis albumas Metal Heart. Garso re\xc5\xbeisieriui pavyko su\xc5\xa1velninti muzik\xc4\x85 i\xc5\xa1laikant original\xc5\xb3 vokal\xc4\x85 ir muzikos stili\xc5\xb3. Ta\xc4\x8diau taikstymasis prie amerikieti\xc5\xa1kos rinkos atsiliep\xc4\x97 dain\xc5\xb3 tekstams ir pa\xc4\x8diai muzikai, ji skamb\xc4\x97jo jau kiek kitaip nei ankstesniuose albumuose. Dainose buvo naudojami garsi\xc5\xb3 kompozitori\xc5\xb3 (Bethoveno, \xc4\x8caikovskio) k\xc5\xabrini\xc5\xb3 atkarpos atliktos gitara Wolf Hoffman. Albumas i\xc5\xa1populiar\xc4\x97jo JAV. Koncertiniai turai vyko JAV, Europoje ir Japonijoje. Po daugyb\xc4\x97s albumo leidim\xc5\xb3 skirtingose firmose, dain\xc5\xb3 rinkinio pasirodymo, video klipo filmavimo, grup\xc4\x97 sudalyvavo dainininko Dio organizuotuose albumo Hear \xe2\x80\x99n Aid \xc4\xafra\xc5\xa1yme, kurio u\xc5\xbe pardavimus surinktos l\xc4\x97\xc5\xa1os skirtos badaujantiems Etiopojoje._NEWLINE_1986\xc2\xa0m. pasirod\xc4\x97 naujas albumas, jau septintas, Russian Roulette, persismelk\xc4\x99s antikarine tematika. \xc4\xaera\xc5\xa1in\xc4\x97dami \xc5\xa1\xc4\xaf album\xc4\x85 muzikantai gr\xc4\xaf\xc5\xbeo pas Michael Wagener, nusprend\xc4\x99, kad ankstesnio albumo skambesys per daug \xe2\x80\x9enulakuotas\xe2\x80\x9c. Ta\xc4\x8diau visi\xc5\xa1kai gr\xc4\xaf\xc5\xbeti prie Balls to the Wall] skambesio nepavyko: tai tikras heavy metal, ta\xc4\x8diau jis buvo labiau komerci\xc5\xa1kas. Grup\xc4\x97je i\xc5\xa1siskyr\xc4\x97 nuomon\xc4\x97s d\xc4\x97l muzikos stiliaus: Wolf Hoffman ir Peter Baltes nor\xc4\x97jo ir toliau lygiuotis \xc4\xaf JAV rink\xc4\x85, o Udo Dirkschneider, Stefan Kaufmann ir J\xc3\xb6rg Fischer ilg\xc4\x97josi ar\xc5\xa1aus greito garso. Tokia grup\xc4\x97s sud\xc4\x97timi Accept paskutin\xc4\xaf kart\xc4\x85 koncertavo 1986\xc2\xa0m. spalio 1 d. Japonijoje. 1987\xc2\xa0m. vasar\xc4\x85 Dirkschneider paliko grup\xc4\x99 ir \xc4\xafk\xc5\xabr\xc4\x97 grup\xc4\x99 U.D.O., prie kurios pirmojo albumo prisid\xc4\x97jo ir Accept muzikantai.\n_START_SECTION_\nKarjeros pabaiga (1987\xe2\x80\x931989)\n_START_PARAGRAPH_\nPo Udo pasitraukimo, lik\xc4\x99 muzikantai \xc4\x97m\xc4\x97 ie\xc5\xa1koti naujo vokalisto, turin\xc4\x8dio bals\xc4\x85, kur\xc4\xaf gal\xc4\x97t\xc5\xb3 priimti JAV klausytojai. Prad\xc5\xbeioje buvo pakviestas Rob Armitage, bet po pus\xc4\x99 met\xc5\xb3 j\xc4\xaf pakeit\xc4\x97 David Reece. Kartu su juo grup\xc4\x97 dalyvavo keliuose koncertuose ir \xc4\xafra\xc5\xa1\xc4\x97 album\xc4\x85 Eat the Heat, kuris buvo komerci\xc5\xa1kai pakankamai s\xc4\x97kmingas, nors daugelis gerb\xc4\x97j\xc5\xb3 j\xc4\xaf laiko prastu. Tuo metu grup\xc4\x99 paliko J\xc3\xb6rg Fischer ir at\xc4\x97jo Jim Stacey. Grup\xc4\x99 \xc4\x97m\xc4\x97 skaldyti vidiniai prie\xc5\xa1taravimai\xc2\xa0\xe2\x80\x93 vokalistas tur\xc4\x97jo problem\xc5\xb3 su narkotikais ir alkoholiu, o b\xc5\xabgnininkas su sveikata. 1989\xc2\xa0m. Accept i\xc5\xa1iro. 1990\xc2\xa0m. buvo i\xc5\xa1leistas dvigubas albumas Staying a Life, kuriame buvo 1985\xc2\xa0m. koncerto Japonijoje \xc4\xafra\xc5\xa1as.\n_START_SECTION_\nAtsik\xc5\xabrimas (1993\xe2\x80\x931996 ir 2005)\n_START_PARAGRAPH_\nDe\xc5\xa1imto de\xc5\xa1imtme\xc4\x8dio prad\xc5\xbeioje grup\xc4\x97 v\xc4\x97l susib\xc5\xabr\xc4\x97\xc2\xa0\xe2\x80\x93 Kaufmann iniciatyva prisijung\xc4\x97 Dirkschneider, Hoffman ir Baltes. Kaufmann tapo ir naujuoju prodiuseriu. Naujasis atsik\xc5\xabrusios grup\xc4\x97s albumas Objection Overruled, kuriame skamb\xc4\x97jo tipi\xc5\xa1ka grupei muzika buvo \xc5\xa1iltai sutiktas tiek Europoje, tiek JAV._NEWLINE_Nedelsiant grup\xc4\x97 \xc4\x97m\xc4\x97si dar vieno albumo \xc4\xafra\xc5\xa1\xc5\xb3\xc2\xa0\xe2\x80\x93 Death Row pasirod\xc4\x97 1994\xc2\xa0m. ir buvo sunkiausias muzikinio skambesio prasme grup\xc4\x97s istorijoje ir, pasak Udo, pats blogiausias. De\xc5\xa1imtame de\xc5\xa1imtmetyje klasikin\xc4\x97 Accept muzika jau atrod\xc4\x97 senstel\xc4\x97jusi ir jei pirmasis atsik\xc5\xabrusios grup\xc4\x97s albumas buvo populiarus d\xc4\x97l pa\xc4\x8dio atsik\xc5\xabrimo fakto, tai antrasis jau tiesiog nebe atitiko laikme\xc4\x8dio. Seni grup\xc4\x97s gerb\xc4\x97jai ne\xc4\xafvertino albumo, nes jis skyr\xc4\x97si savo stilistika nuo ankstesni\xc5\xb3, o sunkesn\xc4\x97s muzikos gerb\xc4\x97j\xc5\xb3 \xc5\xa1is albumas tiesiog nesu\xc5\xbeav\xc4\x97jo. Pus\xc4\x99 b\xc5\xabgno partij\xc5\xb3 naujame albume atliko Stefan Schwarzmann, nes Kaufmann atsinaujino liga, trukd\xc5\xbeiusi jam muzikuoti._NEWLINE_Grupei teko spr\xc4\x99sti kokiu keliu toliau eiti, bet nieko konkretesnio nebuvo padaryta, o dar vienas albumas, Predator, buvo i\xc5\xa1leistas vien tod\xc4\x97l, kad nenor\xc4\x97ta karjeros u\xc5\xbebaigti prastu albumu. Vienuoliktasis albumas i\xc5\xa1\xc4\x97jo visai neblogas, kiek atkartojantis geriausius grup\xc4\x97s laikus. B\xc5\xabgnais jau grojo Michael Cartellone. Galiausiai muzikantai nusprend\xc4\x97 u\xc5\xbebaigti Accept istorij\xc4\x85 ir 1996\xc2\xa0m. bir\xc5\xbeel\xc4\xaf paskutin\xc4\xaf kart\xc4\x85 koncertavo Tokijuje._NEWLINE_Nuo 1997 iki 2005 met\xc5\xb3 grup\xc4\x97s nariai dirbo ties savo projektais ir tik 2005\xc2\xa0m. buvo trumpam susib\xc5\xabr\xc4\x99 nedideliam koncertiniam turui. Jame dalyvavo Hoffmann, Baltes, Dirkschneider, Frank ir Schwarzmann.\n_START_SECTION_\nAtsik\xc5\xabrimas 2009\xc2\xa0m.\n_START_PARAGRAPH_\n2009\xc2\xa0m. prad\xc5\xbeioje Hoffman ir Baltes nusprend\xc4\x97 atkurti grup\xc4\x99. Vokalisto viet\xc4\x85 u\xc5\xbe\xc4\x97m\xc4\x97 buv\xc4\x99s grup\xc4\x97s \xe2\x80\x9eTT Quick\xe2\x80\x9c balsas Mark Tornillo. T\xc5\xb3 pa\xc4\x8di\xc5\xb3 met\xc5\xb3 baland\xc5\xbeio 26 d. \xc4\xafvyko pirmosios repeticijos studijoje \xe2\x80\x9eBranch\xe2\x80\x9c (Niud\xc5\xbeersyje, JAV). Nauj\xc4\x85 grup\xc4\x99 sudar\xc4\x97 du senieji nariai Hoffman ir Baltes, kai kuriais periodais kartu groj\xc4\x99s Herman Frank, Stefan Schwarzmann s\xc4\x97do prie b\xc5\xabgn\xc5\xb3 bei vokalistas Tornillo. 2010 met\xc5\xb3 ruden\xc4\xaf pasirod\xc4\x97 ir naujas albumas\xc2\xa0\xe2\x80\x93 Blood of the Nations, kur\xc4\xaf i\xc5\xa1leido Nuclear Blast. Tais pa\xc4\x8diais metais grup\xc4\x97 leidosi \xc4\xaf koncertin\xc4\xaf turne, kur\xc4\xaf sudar\xc4\x97 11 koncert\xc5\xb3._NEWLINE_2010\xc2\xa0m. gegu\xc5\xbe\xc4\x97s m\xc4\x97n. video klipas dainai \xe2\x80\x9eTeutonic Terror\xe2\x80\x9c pakilo \xc4\xaf 5-\xc4\x85 viet\xc4\x85 \xe2\x80\x9eMySpace\xe2\x80\x9c pasauliniame vis\xc5\xb3 \xc5\xbeanr\xc5\xb3 video klip\xc5\xb3 s\xc4\x85ra\xc5\xa1e, taip pat tapo numeris vietas ir metalo populiariausi\xc5\xb3 dain\xc5\xb3 s\xc4\x85ra\xc5\xa1e tame pa\xc4\x8diame \xe2\x80\x9eMySpace\xe2\x80\x9c. Vokietijoje naujas albumas \xe2\x80\x9eBlood of the Nations\xe2\x80\x9c oficialiuose populiarumo s\xc4\x85ra\xc5\xa1uose debiutavo 4-oje vietoje. Tai did\xc5\xbeiausias grup\xc4\x97s pasiekimas per vis\xc4\x85 jos karjer\xc4\x85._NEWLINE_2012\xc2\xa0m. baland\xc4\xaf buvo i\xc5\xa1leistas tryliktas grup\xc4\x97s studijinis albumas pavadinimu Staliningrad, kur\xc4\xaf, kaip ir ankstesn\xc4\xaf, prodiusavo Andy Sneap._NEWLINE_2014\xc2\xa0m. liepos 18 d. pasirod\xc4\x97 ir keturioliktasis albumas\xc2\xa0\xe2\x80\x93 Blind Rage. Tais pa\xc4\x8diais metais grup\xc4\x97 pirm\xc4\x85 kart\xc4\x85 koncertavo Australijoje.'